《送黄彦辉之官长洲丞》
明代·朱同

朝发京都城，暮上姑苏道。姑苏台上今何如，摇曳春风有芳草。

芳草萋萋接长洲，居民商舸何其稠。大船如屋连平地，清歌妙舞盈高楼。

此地民风尚华藻，力农不似为商好。商儿鼓柁任所游，贫民科徵岂终保。

理民平政在斯行，慎勿远效蓝田生。

作者简介：徽州府休宁人，字大同，号朱陈村民，又号紫阳山樵。朱升子。洪武中举明经，官至礼部侍郎。有文武才，工图绘，时称三绝。坐事死。著有《覆瓿集》。